3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

Prijedlogom se proširuje područje primjene članka 15. stavka 1. točke (d) Uredbe (EU) br. 389/2012 kojim se utvrđuje obveza država članica da razmjenjuju neophodne informacije ako je do potpunog uništenja ili nepovratnog gubitka kretanja proizvoda oporezivih trošarinama u sustavu odgode plaćanja trošarine došlo pri kretanju proizvoda oporezivih trošarinama puštenih u potrošnju na državnom području jedne države članice i premještenih na državno područje druge države članice kako bi tamo bili dostavljeni u komercijalne svrhe. Uredba Komisije (EZ) br. 684/2009 stavit će se izvan snage i zamijeniti Delegiranom uredbom (EU).../... [Ured za publikacije – unijeti broj objave]. Prijedlogom se upućivanje na popis kodova 11. iz Priloga II. Uredbi Komisije (EZ) br. 684/2009 navedeno u u članku 19. stavku 2. točki (c) te Uredbe zamjenjuje upućivanjem na popis kodova 10. u Prilogu II. Delegiranoj uredbi (EU).../... [OP unijeti broj objave]. Prijedlogom se proširuje područje primjene članka 19. stavka 4. prvog podstavka Uredbe (EU) br. 389/2012 u pogledu obveze država članica da putem središnjeg upisnika razmjenjuju informacije sadržane u odgovarajućim nacionalnim upisnicima o gospodarskim subjektima koji premještaju proizvode oporezive trošarinama u sustavu odgode plaćanja trošarine među državama članicama, na kretanja proizvoda oporezivih trošarinama puštenih u potrošnju na državnom području jedne države članice i premještenih na državno područje druge države članice kako bi tamo bili dostavljeni u komercijalne svrhe. Prva rečenica članka 20. stavka 1. Uredbe (EU) br. 389/2012 odnosi se na mogućnost elektroničkog potvrđivanja valjanosti trošarinskih brojeva iz upisnika gospodarskih subjekata koji premještaju proizvode oporezive trošarinama u sustavu odgode plaćanja trošarine. Prijedlogom se proširuje njezina primjena tako da se ta mogućnost primjenjuje na trošarinske brojeve iz upisnika gospodarskih subjekata koji premještaju proizvode oporezive trošarinama koji su pušteni u potrošnju na državnom području jedne države članice i premješteni na državno područje druge države članice kako bi tamo bili dostavljeni u komercijalne svrhe.

2022/0331 (CNS)

Prijedlog

UREDBE VIJEĆA

o izmjeni Uredbe (EU) br. 389/2012 u pogledu razmjene informacija iz elektroničkih upisnika o gospodarskim subjektima koji premještaju proizvode oporezive trošarinama među državama članicama u komercijalne svrhe

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 113.,

uzimajući u obzir prijedlog Europske komisije,

nakon prosljeđivanja nacrta zakonodavnog akta nacionalnim parlamentima,

uzimajući u obzir mišljenje Europskog parlamenta,

uzimajući u obzir mišljenje Europskoga gospodarskog i socijalnog odbora,

u skladu s posebnim zakonodavnim postupkom,

budući da:

(1)Člankom 36. Direktive Vijeća (EU) 2020/262 predviđeno je da se kretanje trošarinske robe koja je puštena u potrošnju na državnom području jedne države članice i premještena na državno područje druge države članice kako bi tamo bila dostavljena u komercijalne svrhe treba odvijati uz primjenu pojednostavnjenog elektroničkog trošarinskog dokumenta. Tim se člankom stoga uporaba računalnog sustava za praćenje kretanja trošarinske robe iz Odluke (EU) 2020/263 Europskog parlamenta i Vijeća, koji se upotrebljava za nadzor kretanja trošarinske robe unutar sustava odgode plaćanja trošarina, proširuje na nadzor trošarinske robe puštene u potrošnju na državnom području jedne države članice i zatim premještene na područje druge države članice kako bi tamo bila dostavljena u komercijalne svrhe. To proširenje upotrebe računalnog sustava počet će se primjenjivati 13. veljače 2023.

(2)Kako bi se uzelo u obzir to proširenje upotrebe računalnog sustava, potrebno je proširiti područje primjene članka 15. stavka 1. točke (d), članka 19. stavka 4. prvog podstavka i članka 20. stavka 1. Uredbe (EU) br. 389/2012 na sve predmetne proizvode oporezive trošarinama, neovisno o tome je li riječ o kretanju u sustavu odgode plaćanja trošarine.

(3)Člankom 19. stavkom 2. točkom (c) Uredbe (EU) br. 389/2012 od država članica zahtijeva se da njihovi elektronički upisnici sadržavaju kategoriju za proizvode oporezive trošarinama (CAT) i/ili kôd proizvoda oporezivih trošarinama obuhvaćenih odobrenjem iz popisa kodova 11. u Prilogu II. Uredbi Komisije (EZ) br. 684/2009. Međutim, od 13. veljače 2023. Uredba Komisije (EZ) br. 684/2009 zamijenit će se Delegiranom uredbom Komisije (EU).../...[SL umetnuti broj objave uredbe navedene u bilješci]. Radi jasnoće primjereno je tu zamjenu uzeti u obzir u članku 19. stavku 2. točki (c) Uredbe (EU) br. 389/2012.

(4)S obzirom na to da je cilj ove Uredbe osigurati razmjenu informacija koje elektronički upisnik svake države članice sadržava o gospodarskim subjektima koji premještaju robu puštenu u potrošnju na državnom području jedne države članice i zatim premještenu na državno područje druge države članice kako bi tamo bila dostavljena u komercijalne svrhe, to ne mogu dostatno ostvariti države članice, nego se zbog opsega djelovanja, odnosno osiguravanja usklađenog funkcioniranja računalnog sustava u svim državama članicama, on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.